作者：黄机
词牌/韵律：沁园春

paragraphs: 问讯仙翁，殷勤为底，来万山中。
想橘边丹井，鹤寻旧约，松间碧洞，鹿养新茸。
雾节亭亭，星旓曳曳，导以浮丘双玉童。
嬉游处，尽祥烟瑞雨，霁月光风。
欢声已与天通。
更日夜郴江流向东。
定催归有谓，泥香芝检，留行无计，路熟花骢。
如侍严凝，密陪清燕，吴水欢然相会逢。
年年里，对春如酒好，酒似春浓。